Toshkent viloyatida 11 ming dollarni noqonuniy sotishga uringan shaxslar ushlandi

Toshkent viloyatida noqonuniy valyuta savdosining oldi olindi, deb xabar beradi Bosh prokuratura huzuridagi departament.

Ma’lum qilinishicha, departamentning Toshkent viloyati boshqarmasi tomonidan IIB xodimlari bilan hamkorlikda valyuta qimmatliklarining noqonuniy muomalaga kiritilishining oldini olish yuzasidan tezkor tadbir o‘tkazilgan. Tadbirda R.Q. va L.S. ismli shaxslar oldindan til biriktirib, fuqaro S.ga 11 ming dollarni jami 125,4 million so‘mga sotgan vaqtida ashyoviy dalillar bilan ushlangan.
Mazkur holat yuzasidan Jinoyat kodeksining 177-moddasi (valyuta qimmatliklarini qonunga xilof ravishda olish yoki o‘tkazish) bilan jinoyat ishi qo‘zg‘atilib, tergov harakatlari o‘tkazilmoqda.
Avvalroq Namanganda 5,4 ming dollarni noqonuniy sotishga uringan shaxslar ushlangani, O‘zbekistonda valyutani noqonuniy sotib olish va sotganlik uchun jazo yumshatilgani to‘g‘risida xabar berilgandi.